b'\n_START_ARTICLE_\nKaren Volf (virksomhed)\n_START_PARAGRAPH_\nKaren Volf A/S Biscuit-Fabrik, oprindeligt Chr. A. Wolffs Biscuit-Fabrik var en dansk sm\xc3\xa5kagefabrik, der nu indg\xc3\xa5r i Bisca, som ejes af det norske firma Scandza AS. Navnet Karen Volf lever dog videre som varem\xc3\xa6rke for Biscas sm\xc3\xa5kager._NEWLINE_Christen Adolf Wolff drev et mejeri i Hellerup, og startskuddet p\xc3\xa5 sm\xc3\xa5kagefabrikken indtr\xc3\xa5dte i 1890, da Karen Volf supplerede udvalget i butikken med hjemmebagte sm\xc3\xa5kager. Kagerne blev en succes, og \xc3\xa6gteparret (de blev gift samme \xc3\xa5r) oprettede da sm\xc3\xa5kagefabrikken p\xc3\xa5 Margrethevej 3, n\xc3\xa6r Strandvejen, hvor de etablerede konditori i nr. 185. Fabrikken producerede sandkager og honningkager, sm\xc3\xa5 konditorkager og vafler._NEWLINE_Virksomheden voksede sig hurtigt st\xc3\xb8rre, hvorfor familien Volf flyttede, f\xc3\xb8rst til en anden adresse p\xc3\xa5 Strandvejen 72 og 78, senere til "Villa Tertia" p\xc3\xa5 Margrethevej 3 og i 1924 til Kildeg\xc3\xa5rdsvej 44, senere kaldet Kildeg\xc3\xa5rds Plads 4. Karen Volf havde etableret en fabriksm\xc3\xa6ssigt produktion af sand- og honningkager og supplerede hurtigt med sm\xc3\xa5 konditorkager og vafler. I tilknytning til fabrikken indrettede hun et lille konditori. Det blev desuden muligt at f\xc3\xa5 fremstillet kager efter bestilling, som blev udbragt til kunden \xe2\x80\x93 endda pr. automobil._NEWLINE_P\xc3\xa5 et tidspunkt opn\xc3\xa5ede Karen Volf den \xc3\xa6re, at kronprins Frederik (8.) sammen med prinsesserne Thyra og Ingeborg samt prins Harald bes\xc3\xb8gte virksomheden og spiste de s\xc3\xa6rlige Karen Volf-kager. Fra 1920\'erne lykkedes det Karen Volf at f\xc3\xa5 sine produkter afsat til forhandlere over hele landet. Efterh\xc3\xa5nden blev to af hendes fem b\xc3\xb8rn, datteren Harriet Volf Jensen og s\xc3\xb8nnen Holger Volf, inddraget i virksomheden._NEWLINE_I dag fremstilles Karen Volf-sm\xc3\xa5kagerne af Bisca i Stege, der ikke har nogen tilknytning til Karen Volfs arvinger. Fabrikken p\xc3\xa5 Margrethevej blev revet ned i 1960\'erne og erstattet af en boligblok, mens bygningerne p\xc3\xa5 Kildeg\xc3\xa5rdsvej i samme \xc3\xa5rti m\xc3\xa5tte vige for Helsing\xc3\xb8rmotorvejen.'